
Prolin-alapú organokatalizátor működésének elméleti vizsgálata

Egyszerű prolinol-származékok igen hatékonynak bizonyultak aldehidek és nitroolefinek aszimmetrikus Michael-addíciójának katalizálásában, azonban az α-szubsztituált aldehidek és nitroalkének esetében a reaktivitás erősen lecsökken [1]. Hogy közelebb kerüljünk a jelenség értelmezéséhez, az MTA TTK Elméleti Kémiai Laboratóriumának munkatársai által javasolt új mechanizmust [2] alkalmazva kíséreltem meg a szubsztituált aldehidek reakciójának modellezését. Sűrűségfunkcionál-elven alapuló elméleti kémiai vizsgálataim középpontjában a feltételezett sebességmeghatározó lépést (protonálást) megelőző szén-szén kapcsolás állt.
[image: ]
Az aldehid aktiválásából származó énamin pirrolidin-gyűrűjének és oldalcsoportjainak konformációs analízise, valamint az addíciós lépés elemzése után sikeresen megtaláltam a mechanizmus által jósolt oxazin-oxid és ciklobután intermediereket (1. ábra). A kvantumkémiai számítások eredményei szerint a ciklobután köztitermék stabilitását nem változtatja meg számottevően az α-helyzetben szubsztituált aldehid oldalcsoportjainak sztérikus befolyása. Viszont az oxazin-oxid speciesz jelentősen destabilizálódik, illetve a vizsgált átalakulások gátjai is megnőnek. Megmutattam, hogy a reaktivitás csökkenéséért elsősorban a pirrolidin-gyűrűvel fellépő kedvezőtlen, taszító kölcsönhatások felelősek. A számításokból levont következtetéseket a finn Jyväskylä-i Egyetem laboratóriumában végzett in situ NMR spektroszkópiai vizsgálatok is alátámasztották.
A modell és az általa kapott eredmények felhasználásával nemcsak teljesebb képet kaphatunk a prolinol-éter alapú katalizátorok működésével kapcsolatban, de a tapasztalatokat kihasználva a katalizátor jövőbeni fejlesztésével kapcsolatban is könnyebben előreléphetünk.
[1] Blackmond, D. G., Burés, J., Armstrong, A. J. Am. Chem. Soc. 2011, 133, 8822-8825; Blackmond, D. G., Burés, J., Armstrong, A., J. Am. Chem. Soc. 2012, 134, 6741-6750.
[2] Sahoo, G., Rahaman, H., Madarász, Á., Pápai, I., Melarto, M., Valkonen, A., Pihko, P. M., Angew. Chem. Int. Ed., DOI: 10.1002/anie.201204833

